Document ID: 32006D0733

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Οκτωβρίου 2006
για τη μη δημοσίευση των στοιχείων του προτύπου EN ISO 14122-4:2004 «Ασφάλεια μηχανών - Μόνιμα μέσα πρόσβασης σε μηχανές - Μέρος 4: Σταθερές σκάλες» σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 5062]
(Κείμενο που παρουσιάζει ενδιαφέρον για τον ΕΟΧ)
(2006/733/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση των νομοθεσιών των κρατών μελών σχετικά με τις μηχανές (1), και ιδίως το άρθρο 6 παράγραφος 1,
τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2),
Εκτιμώντας τα ακόλουθα:
(1)
Η οδηγία 98/37/ΕΚ προβλέπει ότι οι μηχανές μπορούν να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια των προσώπων, των κατοικίδιων ζώων ή των αγαθών, όταν είναι εγκατεστημένες και συντηρούνται κατάλληλα και χρησιμοποιούνται σύμφωνα με τον προορισμό τους.
(2)
Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις ασφάλειας και υγείας, όπως ορίζονται στο παράρτημα Ι της οδηγίας 98/37/ΕΚ, η μηχανή που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις.
(3)
Κατ’ εφαρμογή του άρθρου 6 παράγραφος 1 της οδηγίας 98/37/ΕΚ, η Γαλλία κοινοποίησε επίσημη ένσταση κατά του προτύπου EN ISO 14122-4:2004 που εξέδωσε η Ευρωπαϊκή Επιτροπή Τυποποίησης (CEN) στις 18 Μαρτίου 2003, τα στοιχεία του οποίου δεν έχουν ακόμη δημοσιευτεί στην Επίσημη Εφημερίδα της Ευρωπαϊκής Ένωσης.
(4)
Η Επιτροπή, αφού εξέτασε το πρότυπο EN ISO 14122-4:2004, διαπίστωσε ότι οι προδιαγραφές που ορίζονται στις ρήτρες 4.3.2 (επιλογή τύπου συστήματος προστασίας από πτώση) σε συνδυασμό με τις ρήτρες 6.2 (οδηγίες χρήσης) και 6.3 (σήμανση) δεν ανταποκρίνονται στις βασικές απαιτήσεις 1.1.2 β) (αρχές ενσωμάτωσης της ασφάλειας), 1.5.15 (κίνδυνος πτώσης) και 1.6.2 (μέσα πρόσβασης στη θέση εργασίας ή στα σημεία επέμβασης) του παραρτήματος Ι της οδηγίας 98/37/ΕΚ.
(5)
Ειδικότερα, η τεχνική λύση που περιγράφεται στο πρότυπο EN ISO 14122-4:2004 -σύστημα συγκράτησης κατά των πτώσεων- δεν αποτρέπει την πτώση από σταθερή σκάλα. Απλώς περιορίζει τις συνέπειες μιας πτώσης και απαιτεί εκούσια ενέργεια από την πλευρά του χειριστή για τη χρήση μέσου ατομικής προστασίας (ΜΑΠ).
(6)
Τα συστήματα συγκράτησης κατά των πτώσεων έχουν πολλά βασικά μειονεκτήματα. Πρώτον, περιορίζουν τις κινήσεις του χειριστή. Κατά συνέπεια οι χειριστές, και ιδίως όσοι εκτελούν συχνές εργασίες συντήρησης, είναι πιθανό να μην εφοδιάζονται με ΜΑΠ πριν χρησιμοποιήσουν σταθερή σκάλα. Δεύτερον, δημιουργούν δευτερεύοντες κινδύνους σε περίπτωση που ο χειριστής πέσει και χτυπήσει στα σταθερά μέρη της μηχανής ή της εγκατάστασης, εάν δεν υπάρχει ένα ελάχιστο διάκενο κάτω από το χειριστή. Επιπλέον, αυτή η ελεύθερη περιοχή πρέπει να είναι υποχρεωτικά μεγαλύτερη από την κλειστή περιοχή που απαιτεί ένας κλωβός. Τρίτον, δημιουργούν οργανωτικά εμπόδια για τις εταιρείες (διαχείριση ΜΑΠ, ανάγκη συμβατότητας μεταξύ του ΜΑΠ και του συστήματος αγκύρωσης). Τα εμπόδια αυτά μπορεί να οδηγήσουν σε δυσλειτουργίες και αυτές με τη σειρά τους σε ατυχήματα.
(7)
Σε αντίθεση με τη βασική απαίτηση 1.1.2 β) του παραρτήματος Ι της οδηγίας 98/37/ΕΚ, οι ρήτρες 4.3.2, 6.2 και 6.3 του προτύπου EN ISO 14122-4:2004 θέτουν τις απαιτήσεις για ενσωματωμένα μέτρα προστασίας (κλωβός) στο ίδιο επίπεδο με τις απαιτήσεις που είναι κατάλληλες μόνο για τους λοιπούς κινδύνους (ΜΑΠ).
(8)
Ο σκοπός ενός προτύπου όπως το EN ISO 14122-4:2004 είναι να αντιμετωπίζει την ασφάλεια σε σχέση με ένα ευρύ φάσμα μηχανών και όχι με συγκεκριμένες περιπτώσεις. Εάν, για ένα συγκεκριμένο τύπο μηχανής, δεν ικανοποιούνται απόλυτα οι βασικές απαιτήσεις 1.1.2, 1.5.15 και 1.6.2 του παραρτήματος Ι της οδηγίας 98/37/ΕΚ, ένα πρότυπο γι’ αυτόν τον τύπο μηχανής μπορεί να προσδιορίζει τα εναλλακτικά μέτρα που μπορούν να ληφθούν.
(9)
Επομένως, τα στοιχεία του προτύπου EN ISO 14122-4:2004 δεν πρέπει να δημοσιευτούν στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία του προτύπου EN ISO 14122-4:2004 «Ασφάλεια μηχανών - Μόνιμα μέσα πρόσβασης σε μηχανήματα - Μέρος 4: Σταθερές σκάλες» δεν πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Οκτωβρίου 2006.

Labels: 3
7
1